చాంగి 3

చాంగి 3 చైనా చేపట్టిన చంద్ర మండల శోధన యాత్ర. ఒక రోబోటిక్ లాండరు, ఒక రోవరు తో ఉన్న దీనిని చైనా నేషనల్ స్పేస్ అడ్మినిస్ట్రేషన్ నిర్వహిస్తుంది. చైనీస్ చంద్ర పరిశోధన కార్యక్రమపు రెండవ దశలో భాగంగా 2013 డిసెంబరు 1 న చాంగి 3 ను విజయవంతంగా ప్రయోగించారు. ఇది చైనా యొక్క మొదటి చంద్ర రోవరు అవుతుంది. 1976 లోని సోవియట్ లూనా 24 మిషన్ తరువాత 37 సంవత్సరాలలో చంద్రునిపై మృదువుగా దిగేందుకు చేయబడిన మొదటి అంతరిక్ష నౌక కూడా. దీనికి చాంగి అని చైనీస్ చంద్ర దేవత పేరు పెట్టారు. చాంగి 1, చాంగి 2 చంద్ర ఆర్బిటర్ల తరువాతిది చాంగి-3. ఈ చంద్ర ప్రోబ్ ను యుటు (కుందేలు) లేదా జాడే రాబిట్ అని కూడా అంటారు, ఈ పేరును ఆన్లైన్ పోలింగ్ ద్వారా ఎంపిక చేశారు. ఈ పేరు చైనీస్ పురాణం ప్రకారం వచ్చింది, చైనీస్ పురాణం ప్రకారం ఒక తెల్ల కుందేలు చంద్రునిపై జీవిస్తుంటుంది.

యుటు రోవరు ఉన్న చాంగి 3 ప్రయోగంతో రోవర్లను పంపిన దేశాలలో అమెరికా, రష్యా తరువాత చైనా మూడవ దేశంగా నిలిచింది.

రోవర్
చాంగి 3 ఒక చంద్ర రోవరు కలిగి ఉంటుంది, ఈ రోవరు లాండరు నుండి విడివడి, స్వతంత్రంగా చంద్రుని ఉపరితలాన్ని అన్వేషించగల సామర్థ్యంతో రూపొందించారు. ఈ ఆరు చక్రాల రోవరు అభివృద్ధి షాంఘై ఏరోస్పేస్ సిస్టమ్ ఇంజినీరింగ్ ఇనిస్టిట్యూట్ లో 2002 లో మొదలై, 2010 మేలో పూర్తయింది. రోవరు నిలబడినపుడు ఎత్తు 1.5 మీటర్లు ఉంటుంది. బరువు సుమారు 120 కిలోలు ఉంటుంది. ఇది సుమారు 20 కిలోల పేలోడును మోయగల సామర్థ్యం కలిగి ఉంటుంది. ఈ రోవరు వాస్తవ సమయంలో వీడియో ప్రసారం చేస్తుంది. నేలను తవ్వగలుగుతుంది. మట్టి నమూనాలపై సాధారణ విశ్లేషణలు చేయగలుగుతుంది. దీనికి ఉన్న ఆటోమేటిక్ సెన్సార్ల వలన ఇది ఇతర వస్తువులతో ఢీ కొనకుండా చక్కగా నావిగేట్ చేసుకుంటూ ప్రయాణించగలదు. దీనికి కావలసిన శక్తి దీనికి అమర్చబడిన సోలారు ప్యానెల్ ద్వారా అందుతుంది. దాని 3 నెలల మిషన్ సమయంలో గరిష్ఠంగా 10 కిలోమీటర్లు (6.2 మైలు) ప్రయాణించి, 3 చదరపు కిలోమీటర్ల ప్రదేశాన్ని అన్వేషించేలా రూపొందించారు.

మూలాలు

రోవర్లు
అంతరిక్ష కార్యక్రమాలు